Temeljem članka 118. Zakona o odgoju i obrazovanju u osnovnoj i srednjoj školi (NN 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 7/17 i 68/18) i članka 26. Statuta Osnovne škole „Antun Nemčić Gostovinski“ Koprivnica, Školski odbor Osnovne škole „Antun Nemčić Gostovinski“ Koprivnica, na svojoj sjednici održanoj dana 29.11.2018. donosi

**PRAVILNIK O RADU ŠKOLSKE KUHINJE**

1. OPĆE ODREDBE

Članak 1.

1. Odredbe Pravilnika o radu školske kuhinje (u daljnjem tekstu: Pravilnik) odnose se na rad školske kuhinje Osnovne škole „Antun Nemčić Gostovinski“ Koprivnica (u daljnjem tekstu: Škola).

Članak 2.

1. Ovim Pravilnikom uređuje se organizacija rada školske kuhinje, prava korištenja njenih usluga, radnici u školskoj kuhinji, način financiranja te pravo pristupa i kontrole rada.

Članak 3.

(1) Izrazi koje se koriste u ovom Pravilniku neutralni su i odnose se na osobe oba spola.

1. ORGANIZACIJA RADA

Članak 4.

1. Zadatak školske kuhinje je priprema hrane kao dopune dnevne prehrane učenika i radnika Škole te serviranje gotovih obroka.

Članak 5.

(1) Hrana se u školskoj kuhinji priprema temeljem jelovnika koji se izrađuje najmanje tjedan dana unaprijed, uz obveznu objavu na oglasnoj ploči u školskoj kuhinji i na web stranicama Škole.

(2) Jelovnik izrađuje Povjerenstvo za školsku kuhinju, sukladno Normativu jedinstvenog jelovnika Grada Koprivnice iz 2012., a u suradnji s Podravkom d.d. prehrambenom industrijom.

(3) Jelovnik mora biti u skladu sa smjernicama za prehranu učenika u osnovnim školama koje je pripremilo Ministarstvo zdravlja RH.

Članak 6.

1. Učenici uzimaju dnevni obrok – užinu - za vrijeme velikih odmora

i to:

* Jutarnja smjena:

- od 9,20 do 9,35 učenici od I. do IV. razreda

- od 10,20 do 10,35 učenici od V. do VIII. razreda

* Popodnevna smjena:

- od 14,00 do 14,15 učenici od I. do IV. razreda

- od 15,00 do 15,15 učenici od V. do VIII. razreda

(2) Učenici se hrane u blagovaonici Škole.

(3) Hranu učenicima poslužuju kuhari.

1. PRAVO KORIŠTENJA USLUGE ŠKOLSKE KUHINJE

Članak 7.

(1) Pravo na prehranu u školskoj kuhinji imaju svi učenici i radnici Škole.

(2) Mjesečna cijena užine u školskoj kuhinji utvrđuje se temeljem broja nastavnih dana u mjesecu i cijenom od 6 kuna po danu, a sukladno ugovoru o prehrani koji se sklapa na početku školske godine.

1. RADNICI U ŠKOLSKOJ KUHINJI

Članak 8.

1. U školskoj kuhinji rade tri kuhara.

Članak 9.

(1) Dnevno radno vrijeme kuhinje određuje se Godišnjim planom i programom rada Škole i u pravilu je od 7,15 do 17,00 sati.

Članak 10.

1. Kuhar je odgovoran za kvalitetno pripremanje obroka uz vođenje brige o ekonomičnosti namirnica te za podjelu obroka u propisanim količinama i odgovarajuće temperature.

Članak 11.

(1) Kuhar je dužan pridržavati se jelovnika.

(2) Izmjena jelovnika tijekom mjeseca moguća je samo uz opravdani razlog uz prethodno odobrenje ravnateljice Škole.

Članak 12.

(1) Računovodstveni referent je odgovoran za dnevnu nabavku namirnica, na temelju iskazanih potreba kuhara, a sukladno jelovniku i propisanom normativu.

(2) Nije dozvoljena narudžba namirnica koje nisu predviđene jelovnikom i u većim količinama od tjedne potrebe.

Članak 13.

1. Kuhar je odgovoran za higijensko-epidemiološku čistoću jela, pribora za jelo, prostora u kuhinji, pripadajućim prostorijama i blagovaonici, za izvršavanje radnih zadaća sukladno HACCP studiji te ažurno i uredno vođenje evidencija izdanih temeljem HACCAP studije.

Članak 14.

1. Kuhari su odgovorni za svoj redoviti zdravstveni pregled te su dužni redovito pohađati tečaj za stjecanje osnovnog znanja o zdravstvenoj ispravnosti namirnica i osobnoj higijeni osoba koje rade u proizvodnji i prometu namirnicama.

Članak 15.

1. Kuhari su zaduženi za pripremanje hrane prigodom održavanja sastanaka, natjecanja i drugih školskih svečanosti.
2. NAČIN FINANCIRANJA

Članak 16.

Troškovi školske kuhinje financiraju se iz prihoda koje se formiraju od:

* Ukupnog prihoda Škole namijenjenog za materijalne troškove Škole u okviru redovitih materijalnih troškova poslovanja Škole,
* Uplate učenika – roditelja,
* Uplate radnika Škole,
* Sredstava Osnivača – Grada Koprivnice za sufinanciranje prehrane učenika u školskoj kuhinji.

Članak 17.

(1) Sredstva za školsku kuhinju uplaćuju roditelji na temelju dostavljenog računa.

(2) U slučaju izostanka učenika iz škole, učenici neće plaćati školsku kuhinju za dane kada nisu bili u školi, samo u slučaju da je izostanak prijavljen u školskoj kuhinji i u tajništvo Škole i kada traje dulje od 5 radnih dana.

(3) Ako izostanak učenika nije prijavljen, učenik je dužan platiti školsku kuhinju kao da je cijeli mjesec bio u Školi.

Članak 18.

(1) Prihodi i rashodi školske kuhinje knjigovodstveno se vode prema važećem kontnom planu.

(2) Eventualni višak prihoda nad rashodima školske kuhinje po završnom računu isključivo se koristi za nabavku opreme i inventara za školsku kuhinju.

1. PRAVO PRISTUPA I KONTROLA RADA

Članak 19.

1. Pristup i zadržavanje u školskoj kuhinji dozvoljeno je, osim kuharica i:

* Ravnateljici i tajnici Škole kad obavljaju kontrolu rada
* Radnicima Zavoda za javno zdravstvo
* Sanitarni inspektorima kad obavljaju kontrolu rada.

1. Za boravak neovlaštenih osoba u školskoj kuhinji odgovoran je kuhar Škole.

Članak 20.

(1)Pregled rada školske kuhinje obuhvaća:

- stručni rad kuhinjskog osoblja

- higijenske prilike u školskoj kuhinji

- kvalitetu i kvantitetu pripremljene hrane

- namjensko trošenje namirnica

- pripremu hrane prema jelovniku

- vođenje dokumentacije utvrđene člankom 13. ovog Pravilnika

- opremljenost školske kuhinje inventarom i utvrđivanje potrebe za nabavku novog inventara.

1. ZAVRŠNE ODREDBE

Članak 21.

1. Ovaj Pravilnik stupa na snagu danom objave na oglasnim pločama Škole te se od tada i primjenjuje.

KLASA: 602-02/18-01/7

URBROJ: 2137-29-18-01/90

Koprivnica, 29.11.2018.

Predsjednik Školskog odbora:

Goran Višak, prof.

Ravnateljica Škole:

Gordana Gazdić Buhanec, dipl. ing. biol.

Ovaj Pravilnik objavljen je na oglasnim pločama Škole dana 29.11.2018. te je tada i stupio na snagu.